Žiadosť o zbavenie parlamentnej imunity: pozri zápisnicu
Sonia Alfano
(IT) Pred hlasovaním by som chcela v krátkosti pripomenúť Parlamentu, Rade a Európskej komisii, že pred dvomi rokmi bolo v L'Aquile zemetrasenie, pri ktorom zomrelo 309 ľudí a viac než 1 650 ľudí bolo zranených. Po tom, ako som túto záležitosť pripomenula, pošlem dnes všetkým poslancom Európskeho parlamentu video, ktoré bolo nakrútené v L'Aquile 13. januára. Vyzývam všetkých kolegov poslancov, aby si ho pozreli, pretože občania L'Aquily čakajú na dôraznú reakciu Európy.
Predsedajúci
Ďakujem vám, pani Alfanová. Tiež som počas doobedňajšej rozpravy spomenul toto hrozné výročie. Je dobré, že ste to pripomenuli pred plným Parlamentom.
David-Maria Sassoli
(IT) Včera v noci sa stala v Stredozemí ďalšia tragédia. Imigranti zo severnej Afriky zahynuli pri pokuse dostať sa do Talianska a do Európy. Nezvestných je 130 a už našli 20 mŕtvych.
Pri otázke prisťahovalectva nikdy nesmieme zabúdať, že hovoríme o mužoch, ženách a deťoch a nie len o číslach. Už nesmieme byť zdržanliví, Rada a vlády musia konať. Občianska a demokratická Európa musí ukázať svoj smútok, a preto vás vyzývam, pán predsedajúci, aby ste požiadali Parlament, aby zachoval minútu ticha na pamiatku obetí prisťahovalectva.
(potlesk)
Predsedajúci
Ďakujem vám, pán Sassoli. - Vašej žiadosti, samozrejme, vyhoviem. Predtým, než požiadam Parlament, aby zachoval minútu ticha, aby si pripomenul pamiatku týchto obetí, by som chcel odovzdať slovo pánovi Tavaresovi, ktorý požiadal o možnosť vyjadriť sa na tú istú tému.
Rui Tavares
Dostali sme informáciu, že čln z Líbye, ktorý viezol utečencov, sa prevrhol v Stredozemí. Vieme, že sa našli telá a 150 ľudí je nezvestných.
Takmer pred rokom tento Parlament prijal spolurozhodovací nástroj, ktorý umožňuje použiť núdzový mechanizmus s cieľom presídliť utečencov, ktorí sú obeťou ozbrojeného napadnutia alebo sa nachádzajú v krízových situáciách, ako to je v prípade občianskej vojny v Líbyi. Týmto nástrojom sa Rada zaoberá už rok. Minulý mesiac sme položili otázku na ústne zodpovedanie Rade s tým, že je to dôležité a týka sa to ľudských životov. A teraz je to, bohužiaľ, zjavné.
Predsedajúci
Na žiadosť pána Sassoliho, s ktorou podľa mňa budú súhlasiť všetci, zachováme teraz minútu ticha na pamiatku tých, ktorí v noci na dnes zomreli.
(Parlament povstal a zachoval minútu ticha.)
Bruno Gollnisch
(FR) Pán predsedajúci, dovoľte mi 20 sekúnd, len aby sa prejavil nesúhlasný postoj v tomto súzvuku politickej korektnosti. Len vy ste zodpovední za tieto úmrtia pre falošné nádeje, ktoré vytvárate po celej Európe a vo svete, že sme pripravení prijať všetkých týchto ľudí. Je to vaša plná zodpovednosť.
Cristiana Muscardini
(IT) Chcela som sa len opýtať, koľko minút ticha ešte budeme musieť zachovať, kým budeme mať spoločnú európsku politiku v oblasti prisťahovalectva.
(potlesk)
Predsedajúci
Toto nie je vhodný čas, aby sme začínali rozpravu o otázke, o ktorej sme diskutovali len včera.
